Hekk kif bil-mod il-mod il-football se jibda jirritorna għan-normalita’ il-UEFA qed tħejji wkoll ruħha sabiex tara li kollox jinsab f’postu għall-kontinwazzjoni tal-kompetizzjonijiet tagħha fosthom iċ-Champions League u l-Europa League. Minkejja li l-UEFA se tkun qed tgħin finanzjarjament lill-Federazzjonijiet u l-Clubs Ewropej li ġew milquta bil-kriżi COVID-19 il-UEFA mhux mistennija tirrevedi l-multi li timponi fuq il-Cubs li kienu approvati qabel beda l-istaġun li għadda. Fost il-multi riġidi tal-UEFA fiċ-Champions fil-fażi tan-KO ‘il quddiem hemm il-multa ta’ €2,000 għal kull karta safra u €4,000 għal kull karta ħamra. Fil-UEFA Europa League il-multi huma 50% inqas. Fost l-introjtu li se jonqos lill-UEFA se jkunu żgur il-multi relatati mal-imġieba tal-partitarji hekk kif kollox qed jindika li l-kompetizzjonijiet se jkomplu mingħajr spettaturi. Filfatt is-soltu Club li jkollu partitarji li jqabbdu gass tal-kulur jew logħob tan-nar ieħor jeħel €500 għal kull biċċa li titqabbad. Ma dawn hemm il-multa iebsa wkoll ta’ €8,000 meta jinxtgħel laser u €12,000 jekk jerġa’ jinxtgħel għat-tieni darba waqt logħba. Żgur li għalissa mhux se naraw ebda lasers.